
PRÍHOVOR PREZIDENTA SR
pri príležitosti rozlúčky s 
genpor. Josefom Pokorným a 
brig. gen. Alexandrom Kollárikom  
Bratislava, 3. 9. 2024

















Vážený pán štátny tajomník Ministerstva obrany Slovenskej republiky,
[bookmark: _GoBack]Vážený pán náčelník Generálneho štábu ozbrojených síl Slovenskej republiky, 
Vážený pán generálporučík Pokorný, brigádny generál Kollárik,
Vážení páni generáli, vážené dámy, vážení páni.

Dovoľte mi, aby som vás privítal v Prezidentskom paláci. Je pre mňa potešením i cťou, že sa vám môžem prihovoriť pri takej významnej príležitosti, ako je rozlúčka s elitnými príslušníkmi Ozbrojených síl Slovenskej republiky.
Tieto stretnutia sa stali nielen milou tradíciou, ale vytvárajú tiež priestor oceniť vašu celoživotnú prácu a poďakovať sa vám za oddanú službu našej vlasti.
Vojenskú uniformu ste nosili štyri desaťročia, presnejšie takmer 40 a 45 rokov. Sú to úctyhodné čísla, no ešte väčší obdiv by som chcel vysloviť ku konkrétnym pracovným úspechom a výsledkom, ktoré ste dosiahli. Obaja ste preukázali vysokú odbornú spôsobilosť,  ale tiež morálne a ľudské kvality, ktoré sa, podobne ako odvaha, svedomitosť a odhodlanie, nerozlučne spájajú s postavením profesionálneho vojaka.
Rovnako sa s vašou profesiou spája zmysel pre povinnosť a schopnosť postaviť záujmy vlasti na prvé miesto v rebríčku svojich hodnôt – podriadiť im vlastné ambície či súkromné potreby vrátane voľného času a rodinného života. Za to všetko si zaslúžite uznanie.
Patríte ku generácii dôstojníkov, ktorí už mali šancu zvyšovať si odbornú kvalifikáciu v zahraničí a konkrétne aj v zámorí, v Spojených štátoch amerických. 
Obaja ste nadobudli cenné skúsenosti a reprezentovali ste naše Ozbrojené sily v medzinárodných štruktúrach, menovite napríklad na pôde Najvyššieho veliteľstva spojeneckých síl v Európe v belgickom Monse.
Pán brigádny generál Kollárik má za sebou okrem iného pôsobenie v misii KFOR v Kosove, a tiež na čele odboru Výcvikového strediska spoločných síl v Bydgoszczi. Pán generálporučík Pokorný bol vojenským predstaviteľom pri Vojenskom výbore NATO a zastupoval Slovenskú republiku aj pri Vojenskom výbore EÚ v Bruseli.
Svojim pôsobením ste posilnili dobré meno Slovenska a potvrdili vysoký kredit, ktorý majú Ozbrojené sily SR u našich spojencov. Dokázali ste, že medzi našimi vojakmi sú morálne aj odborne zdatní dôstojníci, ktorí sú cenným prínosom pre náš spoločný transatlantický systém kolektívnej obrany. 
A že Slovenská republika nie je len konzumentom výhod z tohto systému, ale k nemu prispieva svojím ľudským potenciálom.
Pri pohľade na východ od našich hraníc, ale aj do ďalších regiónov sveta, nám musí byť zrejmé, že aj keď si to neželáme, vojenské konflikty sú stále súčasťou našej reality. Ak chceme chrániť svoj život v mieri, vyžaduje si to od nás pripravenosť jednotlivcov a inštitúcií, vynakladanie adekvátnych zdrojov na obranu, a tiež spoluprácu s našimi partnermi a spojencami. Tým viac je pre Slovensko dôležité, že sa jeho bezpečnosť môže opierať o spoľahlivé, dobre vycvičené a technicky kvalitne vybavené Ozbrojené sily, ktoré sú súčasťou Severoatlantickej aliancie.
Navyše sa nám vďaka ženám a mužom v uniforme darí zvládať aj ďalšie krízové situácie – ako sme sa presvedčili pri príleve utečencov z Ukrajiny, alebo počas pandémie COVID-u. Obetavosť vojakov a vojačiek potvrdzuje, že okrem vedomostí a schopností nosia pod uniformou srdce a v ňom schopnosť nezištne pomáhať. 
Nepochybne k tomu prispieva aj vzor autorít, aké predstavujete práve vy. A istotne sa i z týchto dôvodov Ozbrojené sily SR tešia vysokej dôvere verejnosti.

Vážení páni generáli,
ďakujem vám ešte raz za všetko, čo ste vykonali  pre našu vlasť. Prajem Vám veľa pokojných chvíľ na zaslúženom odpočinku. Slovensku želám veľa vašich nasledovníkov v Ozbrojených silách Slovenskej republiky.
Ďakujem.

